Področja pristojnosti Unije, ki izhajajo iz Pogodbe (člen 182 Pogodbe o delovanju Evropske unije) 1. Večletni okvirni program, v katerem so opredeljene vse dejavnosti Unije, sprejmeta Evropski parlament in Svet po rednem zakonodajnem postopku po posvetovanju z Ekonomsko-socialnim odborom. V okvirnem programu se: — opredelijo znanstveni in tehnološki cilji, ki naj bi jih dosegli z dejavnostmi iz člena 180, in določijo ustrezne prednostne naloge; — navede splošna zasnova teh dejavnosti; — določijo najvišji skupni znesek in podrobna pravila finančne udeležbe Unije pri okvirnem programu ter ustrezni deleži za vsako od predvidenih dejavnosti. 2. Okvirni program se prilagodi ali dopolni glede na spremenjene okoliščine. 3. Okvirni program se izvaja s posebnimi programi, pripravljenimi znotraj posamezne dejavnosti. V vsakem posebnem programu so opredeljena podrobna pravila njegovega izvajanja, določeno je njegovo trajanje in predvidena potrebna sredstva. Vsota vseh potrebnih sredstev, določenih v posebnih programih, ne sme preseči najvišjega skupnega zneska, ki je določen za okvirni program in vsako dejavnost. 4. Svet po posebnem zakonodajnem postopku ter po posvetovanju z Evropskim parlamentom in Ekonomsko-socialnim odborom sprejme posebne programe.

Pristojnosti Agencije (Sklep Komisije 2008/37/ES z dne 14. decembra 2007) Cilji Agencija je odgovorna za izvajanje nalog za upravljanje posebnega programa „Zamisli“ (glej Odločbo Sveta 2006/972/ES) v okviru 7. okvirnega programa Unije za raziskave (7. OP) (2007–2013), kot je bil sprejet s Sklepom Sveta št. 1982/2006/ES. Naloge V zvezi s posebnim programom „Zamisli“ v okviru 7. okvirnega programa Unije za raziskave je Agencija odgovorna za naslednje naloge (glej Sklep Komisije C(2008) 5694 z dne 8. oktobra 2008): (a) zbiranje, obdelava in razširjanje podatkov ter zlasti združevanje, analiziranje in posredovanje vseh informacij, potrebnih za usmerjanje izvajanja posebnega programa „Zamisli“ in za razvoj politike na področju pionirskih raziskav, Komisiji in znanstvenemu svetu ter pomoč Komisiji in znanstvenemu svetu pri vzpostavljanju stikov z drugimi programi Unije, držav članic ali mednarodnih organizacij; (b) prispevek k vrednotenju učinka programa, ki ga izvaja Komisija, in k spremljanju dejanskih vplivov sprejetih ukrepov; (c) izvajanje študij in ocen, zlasti v podporo letnemu poročilu Komisije o dejavnostih ERS in doseganju ciljev posebnega programa „Zamisli“ ter vmesnemu vrednotenju izvajanja programa, ter prispevek k pripravi in izvajanju nadaljnjega ukrepanja po vrednotenjih, da se posredujejo znanstvenemu svetu in Komisiji; (d) priprava osnutkov priporočil za znanstveni svet in Komisijo o izvajanju posebnega programa „Zamisli“ in njegovem prihodnjem razvoju; (e) načrtovanje in izvajanje dejavnosti informiranja, komuniciranja in razširjanja; (f) sodelovanje pri pripravi posebnih sklepov Komisije o financiranju v zvezi s posebnim programom „Zamisli“.

Vodenje 1 – Usmerjevalni odbor Sestavlja ga pet članov, ki jih imenuje Evropska komisija. Odbor sprejme letni delovni program Agencije, potem ko ga odobri Evropska komisija. Sprejme tudi upravni proračun Agencije in njeno letno poročilo o dejavnostih. 2 – Znanstveni svet ERS Znanstveni svet ERS je v skladu s Sklepom Komisije 2007/134/ES pooblaščen za oblikovanje splošne znanstvene strategije za posebni program „Zamisli“, odločanje o vrstah raziskav, ki se financirajo v skladu s členom 6(6) Odločbe 2006/972/ES, z znanstvenega vidika pa deluje kot porok za kakovost dejavnosti. Njegove naloge so zlasti priprava letnega delovnega programa za posebni program „Zamisli“ in uvedba postopka strokovnega ocenjevanja ter spremljanje in obvladovanje kakovosti izvajanja posebnega programa „Zamisli“, ne da bi pri tem posegal v odgovornost Komisije. 3 – Direktor Imenuje ga Evropska komisija za štiri leta. 4 – Zunanja revizija Evropsko računsko sodišče. 5 – Organ za razrešnico Parlament na priporočilo Sveta.

Viri, ki so bili Agenciji na voljo v letu 2010 (2009) Proračun 29,3 milijona EUR (14,5 milijona EUR) Število zaposlenih 31. decembra 2010 Operativni proračun za leto 2010 določa načrt delovnih mest za 100 začasnih uslužbencev ter proračun za 215 pogodbenih uslužbencev in 15 napotenih nacionalnih strokovnjakov, kar je skupno 330 uslužbencev. Od teh delovnih mest jih je bilo na koncu leta 2010 zasedenih 316, leta 2009 pa 262: — 94 začasnih uslužbencev, od tega 13 napotenih in 81 zunanjih, — 218 pogodbenih uslužbencev, — 4 napoteni nacionalni strokovnjaki. Ti opravljajo: — operativne dejavnosti (oddelek za znanstveno upravljanje in oddelek za upravljanje donacij): 68 %, — upravne dejavnosti (drugi oddelki): 32 %.

Dejavnosti in storitve, zagotovljene v letu 2010 1. Spremljanje sporazumov o donacijah, dodeljenih v okviru razpisov za začetek samostojne poti raziskovalca in za priznane raziskovalce za leti 2010 in 2011 pri programu „Zamisli“. Delovni program „Zamisli“ se izvaja z objavo letnih razpisov za zbiranje predlogov, ki jih nato ovrednotijo zunanji strokovnjaki, čemur sledi priprava in podpis sporazumov o donacijah, nato pa spremljanje izvajanja projektov. Po vsakem razpisu za zbiranje predlogov se podpiše vrsta sporazumov o donacijah, pričakovani projektni cikel pa je približno 5 let. Ob koncu leta 2010 je Agencija upravljala pet „sklopov“, ki so rezultat različnih razpisov. Prvi cikel poročanja se je začel za donacije za začetek samostojne poti raziskovalca za leto 2007. 2. Izvršitev razpisov za zbiranje predlogov za leto 2010 pri programu „Zamisli“ (donacije za začetek samostojne poti raziskovalca in za priznane raziskovalce): v letu 2010 je bilo predloženih 4 882 vlog s predlogi, od tega 2 873 za donacije za začetek samostojne poti in 2 009 za donacije za priznane raziskovalce. Skupno jih je bilo upravičenih 4 744, ki so jih ovrednotili ocenjevalni odbori. Za postopek dodelitve donacije je bilo izbranih skupaj 665 predlogov. 3. Priprava in razširjanje informacij o posebnem programu „Zamisli“ in o dejavnostih Agencije v letu 2010. 4. Podpora znanstvenemu svetu ERS: v obdobju poročanja je bilo organiziranih pet plenarnih zasedanj znanstvenega sveta. Da bi olajšala razpravo znanstvenega sveta o strategiji, je Agencija skupaj z generalnim sekretarjem znanstvenega sveta izvedla analizo izkušenj, pridobljenih v prvih treh letih obstoja Agencije. Organizirala je srečanja štirih obstoječih delovnih skupin ERS za „odnose z industrijo“, „odprti dostop“, „sodelovanje tretjih držav“ in „uravnoteženo zastopanost obeh spolov“. V sodelovanju s člani teh skupin je pripravila vrsto dokumentov, ki so vsebovali analize in ključna sporočila v zvezi s posebnimi vprašanji, ki so jih obravnavale omenjene delovne skupine.